Í ræðu á árlegum fundi Sýslumannafélags Íslands föstudaginn 8. október sagði ég , að hvað sem liði úrslitum forsetakosninganna í Bandaríkjunum , yrði engin breyting á hörku stjórnvalda þar í baráttunni við hryðjuverkjamenn . Þá mætti einnig líta til þess , hvernig til hefði tekist í baráttu við alþjóðlega glæpahringi fíkniefnasala , þegar leitað væri leiða til að hafa í hendur alþjóðlegra hryðjuverkamanna . Um það var einmitt rætt á fundi sýslumannanna , að þetta væru hnattræn átök og enginn væri óhultur . Suzanna Becks , aðstoðaryfirlögregluþjónn með öryggismál og gæslu sem sérsvið hjá lögreglunni í London , flutti ræðu á fundi sýslumannanna og endurtók það , sem áður hefur verið sagt opinberlega af breskum yfirvöldum , að þau telji ekki spurningum um hvort heldur hvenær hryðjuverkamenn muni láta að sér kveða í London . Jóhann Benediktsson , sýslumaður á Keflavíkurflugvelli , dró upp skýra mynd af því , hvernig hryðjuverkamenn al-qaeda hafa sýnt grimmd sína víða um lönd . Jón H. B. Snorrason , yfirmaður efnahagsbrotadeildar ríkislögreglustjórans , lýsti lagareglum og skipulagi þessara mála hér á landi í samanburði við það , sem tíðkast annars staðar . Í ljósi umræðna hér á landi um val á hæstaréttardómurum er forvitnilegt að lesa þau orð , sem féllu í sjónvarpseinvíginu um slíkt val , sem er í höndum Bandaríkjaforseta . Bush var spurður , hvernig mann hann mundi velja , ef hann ætti að gera það núna og með hvaða rökum . Báðir frambjóðendur leggja áherslu á að fá dómara , sem komast að réttri lögfræðilegri niðurstöðu í samræmi við stjórnarskrána , en Bush minnir á , að það sé löggjafarvaldsins að setja lög en dómara að dæma eftir lögunum og túlka stjórnarskrána . Umræður um skipan hæstaréttardómara hafa ekki snúist um þessa þætti hér á landi , hæstiréttur hefur ekki í umsögn sinni um hæfi og hæfni lagt mat á viðhorf umsækjanda til þess , hvaða aðferð á að beita við úrlausn mála , en um þetta álitamál ræddi ég á málþingi Lögfræðingafélags Íslands á síðasta ári og olli afstaða mín nokkru uppnámi meðal þeirra lögfræðinga , sem aðhyllast þá skoðun , að dómstólar geti verið framlenging á löggjafarvaldinu . Í rökstuðningi fyrir niðurstöðu sinni hafa dómsmálaráðherrar hér ekki vikið að afstöðu umsækjanda til álitamála af þessum toga . Í kvöldfréttum sjónvarps ríkisins fimmtudaginn 7. október var þessi frétt : „ Dóms - og kirkjumálaráðuneytið gerir ekki ráð fyrir að veita Mannréttindaskrifstofu Íslands fjárveitingu , samkvæmt fjárlagafrumvarpinu . Formaður stjórnar skrifstofunnar segir það hljóta að vera mistök . Mannréttindaskrifstofan hefur fengið 4 milljónir króna á ári frá dómsmálaráðuneytinu frá árinu 1998 og reyndar hefur skrifstofan einnig fengið fjárframlög frá utanríkisráðuneytinu , 4 milljónir , en sú styrkveiting helst óbreytt . Í fjárlagafrumvarpinu fyrir næsta ár er liður sem heitir Mannréttindamál . Um hann segir að framlagið 4 milljónir sé óbreytt frá fyrra ári , en að fyrirhugað sé að framlagið verði veitt til verkefna á sviði mannréttindamála . 16 félög eiga aðild að Mannréttindaskrifstofunni við Laugaveg í Reykjavík m.a . Íslandsdeild Amnesty , UNIFEM , Barnaheill , Biskupsstofa , Háskólinn á Akureyri , Jafnréttisstofa og Þroskahjálp . Skrifstofan gefur út ritraðir , stendur fyrir málstofum og gerir umsagnir um lagafrumvörp stjórnvalda , til að mynda nýlega fjölmiðlafrumvarpið og útlendingafrumvarpið . Stjórn Mannréttindaskrifstofunnar hefur ekki rætt hvað það þýði fyrir starfsemina og rekstrarféð verður skorið niður um helming en augljóst er að draga þarf að minnsta kosti verulega úr rekstrinum , en hjá skrifstofunni starfar nú einn starfsmaður . Brynhildur Flóvenz , lögfræðingur og stjórnarformaður skrifstofunnar er stödd í útlöndum en hún sagðist nú rétt fyrir fréttir ekki hafa náð að kynna sér málið og það að dómsmálaráðuneytið geri ekki ráð fyrir styrk til skrifstofunnar í frumvarpinu hljóti að vera mistök , því hún geri ráð fyrir því að íslensk stjórnvöld vilji halda úti öflugri Mannréttindaskrifstofu hér á landi . Ekki fengust upplýsingar um það frá dómsmálaráðuneytinu nú rétt fyrir fréttir , hver ástæðan væri fyrir því að styrkveitingum hefði verið hætt . “ Ég hafði ekki spurnir af því , að reynt hefði verið að ná í mig vegna þessa máls , áður en fréttin var flutt . Ég hefði þó getað svarað því , ef spurt hefði verið , að ástæðan fyrir breyttu orðalagi í fjárlagafrumvarpinu væri breyttar forsendur , þar sem Mannréttindaskrifstofan hefði um síðustu áramót einhliða rift samningi við Mannréttindastofnun Háskóla Íslands , en á þessum samningi frá árinu 1 . janúar 1999 hefði þessi 4 milljón króna fjárveiting til Mannréttindaskrifstofu byggst . Með hliðsjón af jafnræði við úthlutun fjár til mannréttindamála , þótti ráðuneytinu ekki fært annað en hætta að eyrnamerkja fjárveitinguna einum aðila . Í samstarfssamningi Mannréttindaskrifstofu og Mannréttindastofnunar er ekki gert neitt ráð fyrir hækkun fjárveitinga úr ríkissjóði , eins og gefið hefur verið til kynna . Ráðuneytið hafði raunar gert Mannréttindaskrifstofu grein fyrir því með bréfi 11 , júní sl. , að ekki væri sjálfgefið , að þau frjálsu félagasamtök , sem styrkt væru af opinberu fé , mundu um alla framtíð geta gengið að þeim fjárframlögum sem vísum . Á stjórnvöldum hvíldi sú skylda að meta á hverjum tíma hvernig fjármunum úr ríkissjóði til einstakra málaflokka og verkefna sé best varið . Það er því ekki rétt , að ráðuneytið hafi ekki gefið Mannréttindaskrifstofu neina viðvörun varðandi fjárveitingar til hennar . Á hinn bóginn var það Mannréttindastofnun en ekki Mannréttindaskrifstofa , sem skýrði ráðuneytinu frá einhliða uppsögn skrifstofunnar á samstarfssamningnum . Í Lesbók Morgunblaðsins í dag , laugardaginn 9. október , er sagt frá ráðstefnu , sem blaðið efndi til í samvinnu við Háskóla Íslands 8. október um lýðræði í tilefni af hundrað ára afmæli heimastjórnarinnar . Torfi Tulinius , prófessor í frönsku , stýrði ráðstefnunni . Hann segir í Lesbókinni , að stjórnmálaflokkar verði að einskonar lokuðu samfélagi fyrir innvígða . Til marks um það nefnir hann , að Samfylkingin hafi ekki efnt til aukalandsfundar til að kjósa Ingibjörgu Sólrúnu Gísladóttur formann fyrir síðustu kosningar , það hefði leitt til stjórnarskipta – Samfylkingin hafi með þessu brugðist kjósendum sínum . Í Fréttablaðinuí dag , 9. október , segir Árni Snævarr , að í valdabaráttu innan Samfylkingarinnar milli Össurar Skarphéðinssonar og Ingibjargar Sólrúnar sé staðan þannig um þessar mundir , að nær allir séu sammála um , að Össur hafi betur . Þingmaður , sem standi nærri Ingibjörgu Sólrúnu segi , að Össuri hafi tekist að einangra hana . Margir samfylkingarmenn segi , að best sé að hoppa yfir ’ 68 kynslóðina , en Ingibjörg Sólrún er fulltrúi hennar , því að kynslóðinni hafi misheppnast að leiða jafnaðarmenn til kosningasigurs og stjórnarforystu . Skoðun Torfa Tulinius , sem er opinber stuðningsmaður Ingibjargar Sólrúnar , virðist sem sé ekki eiga upp á pallborðið innan Samfylkingarinnar um þessar mundir og hvað sem henni líður er það niðurstaða Steins Ringens , prófessors við Oxford-háskóla , sem talaði á ráðstefnunni , að Ísland stæði ásamt Svíþjóð og Noregi fremst í samanburði á lýðræðiskerfum í nokkrum vestrænum lýðræðisríkjum . Gengur sú niðurstaða hins erlenda sérfræðings þvert á þær skoðanir , sem setja mestan svip á þá , sem tala á móti ríkisstjórninni og flokkum hennar , að hér séu lýðræðislegir stjórnarhættir ekki í heiðri hafðir . Í Lesbókinni er í frásögn af ráðstefnunni birt grein eftir Sigríði Þorgeirsdóttur , dósent í heimspeki við Háskóla Íslands , sem segir , að samkvæmt nýlegri úttekt ríkjahóps Evrópuráðsins á spillingu ( Greco-skýrslunni ) sé íslenskt stjórnkerfi ekki nægilega í stakk búið til að verjast spillingu . Íslenskt efnahagskerfi , stjórnmála - og embættismenn , geti af þessum sökum auðveldlega orðið of auðsveipir samstarfsaðilar erlendra stórfyrirtækja . Þetta er skrýtin túlkun á skýrslunni og mati höfunda hennar , því að þeir telja vanda íslenska stjórnkerfisins stafa af því , hve lítil spilling sé í landinu , og þess vegna skapist ekki reynsla innan stjórnkerfisins til að glíma við hana . Þá eru engin rök fyrir því , að hér geti stjórnmála - og embættismenn auðveldlega orðið spillingu að bráð í samskiptum við erledns stórfyrirtæki .